CELEX: 32019R0962
Language: lt
Date: 2019-06-12 00:00:00
Title: 2019 m. birželio 12 d. Komisijos reglamentas (ES) 2019/962, kuriuo dėl dviejų naujų pašarų priedų funkcinių grupių nustatymo iš dalies keičiamas Europos Parlamento ir Tarybos reglamento (EB) Nr. 1831/2003 I priedas (Tekstas svarbus EEE.)

13.6.2019   
               
               
                  LT
               
               
                  Europos Sąjungos oficialusis leidinys
               
               
                  L 156/1
               
            
         KOMISIJOS REGLAMENTAS (ES) 2019/962
         2019 m. birželio 12 d.
         kuriuo dėl dviejų naujų pašarų priedų funkcinių grupių nustatymo iš dalies keičiamas Europos Parlamento ir Tarybos reglamento (EB) Nr. 1831/2003 I priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 6 straipsnio 3 dalį,
         kadangi:
         
                     (1)
                  
                  
                     Reglamentu (EB) Nr. 1831/2003 nustatyta, kad pašarų priedai, atsižvelgiant į jų funkcijas ir savybes, priskiriami kategorijoms ir šių kategorijų funkcinėms grupėms;
                  
               
                     (2)
                  
                  
                     dėl technologinės ir mokslo raidos yra įvairių medžiagų, galinčių turėti technologinį poveikį pašarams, kuris nėra aprašytas nė vienoje jau esamoje funkcinėje grupėje. Todėl tikslinga kategorijoje „technologiniai priedai“ sukurti naują bendrąją funkcinę grupę, į kurią būtų įtraukiamos tokios medžiagos;
                  
               
                     (3)
                  
                  
                     moksliniai tyrimai rodo, kad be gerosios ūkininkavimo patirties, kurią taikant ES užtikrinama gyvūnų gerovė ir laikomasi gyvūnų gerovės nuostatų, kai kurie pašarų priedai gali padėti palaikyti gerą sveikų gyvūnų fiziologinę būklę, prisidėti prie gyvūnų gerovės, sustiprinti gyvūnų atsparumą nepalankiems veiksniams ar tam tikrais atvejais padėti palaikyti gerą jų būklę. Kadangi pagrindinės šių pašarų priedų funkcijos negalima priskirti nė vienai konkrečiai Reglamente (EB) Nr. 1831/2003 numatytai funkcinei grupei, tikslinga kategorijoje „zootechniniai priedai“ sukurti naują funkcinę grupę. Tai turėtų padėti geriau apibrėžti numatytą šių priedų paskirtį, nustatyti jų veiksmingumo vertinimo kriterijus ir užtikrinti teisinį aiškumą pareiškėjams;
                  
               
                     (4)
                  
                  
                     kad būtų galima nustatyti šias dvi naujas funkcines grupes, Reglamento (EB) Nr. 1831/2003 I priedą reikėtų atitinkamai iš dalies pakeisti;
                  
               
                     (5)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 1831/2003 pakeitimai
            Reglamento (EB) Nr. 1831/2003 I priedas iš dalies keičiamas taip:
            
                        1)
                     
                     
                        1 punktas papildomas šiuo papunkčiu:
                        
                                    „o)
                                 
                                 
                                    kiti technologiniai priedai: medžiagos arba, jeigu taikytina, mikroorganizmai, į pašarą dedami technologiniais tikslais ir teigiamai veikiantys pašaro savybes.“;
                                 
                              
                  
                        2)
                     
                     
                        4 punktas papildomas šiuo papunkčiu:
                        
                                    „e)
                                 
                                 
                                    fiziologinės būklės stabilizatoriai: medžiagos arba, jeigu taikytina, mikroorganizmai, kurie, sušerti sveikiems gyvūnams, teigiamai veikia jų fiziologinę būklę, įskaitant jų atsparumą nepalankiems veiksniams.“
                                 
                              
                  
         
            2 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. birželio 12 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 268, 2003 10 18, p. 29.